Γνώμη του Συμβουλίου

της 12ης Φεβρουαρίου 2002

για το επικαιροποιημένο πρόγραμμα σύγκλισης του Ηνωμένου Βασιλείου 2000-2001 έως 2006-2007

(2002/C 51/06)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 9 παράγραφος 3,

τη σύσταση της Επιτροπής,

Έπειτα από διαβουλεύσεις με την οικονομική και δημοσιονομική επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

Στις 12 Φεβρουαρίου 2002 το Συμβούλιο εξέτασε το επικαιροποιημένο πρόγραμμα σύγκλισης του Ηνωμένου Βασιλείου, το οποίο καλύπτει την περίοδο από το 2000/2001 έως το 2006/2007. Το πρόγραμμα προβλέπει ότι το δημόσιο έλλειμμα θα ανέλθει στο 0,2 % του ΑΕγχΠ το 2001/2002, στο 1,1 % το 2002/2003, για να αυξηθεί στη συνέχεια στο 1,3 % του ΑΕγχΠ κατά το 2003/2004 και τελικά να περιορισθεί στο 1 % του ΑΕγχΠ κατά τα τελευταία δύο έτη που καλύπτει το πρόγραμμα (2005/2006 και 2006/2007). Το Συμβούλιο αξιολογεί θετικά το γεγονός ότι το πρόγραμμα αποδίδει έμφαση στη διασφάλιση της μακροοικονομικής σταθερότητας μέσω της εφαρμογής σωστής νομισματικής και δημοσιονομικής πολιτικής και της συνέχισης των διαρθρωτικών μεταρρυθμίσεων.

Το πρόγραμμα στηρίζεται σε ένα μακροοικονομικό σενάριο το οποίο προβλέπει ότι η αύξηση του ΑΕγχΠ το 2001 αλλά και το 2002 θα είναι 2,5 %, ενώ το 2003 θα αυξηθεί στο 3 % και το 2004 θα επανέλθει στο επίπεδο του 2,5 %, που αποτελεί και το μέσο ύψος του. Το Συμβούλιο θεωρεί ότι οι μακροοικονομικές προβλέψεις και η παραδοχή για τον μέσο όρο αύξησης του ΑΕγχΠ (2,5 %) είναι ρεαλιστικές. Το Συμβούλιο επισημαίνει ότι οι προγνώσεις που παρατίθενται στο πρόγραμμα για τα δημόσια οικονομικά είναι, για λόγους ασφαλείας, βασισμένες σε χαμηλότερη παραδοχή για την τάση αύξησης του ΑΕγχΠ (2,5 %).

Σε ό,τι αφορά τον πληθωρισμό και τα επιτόκια, το Ηνωμένο Βασίλειο εξακολουθεί να πληροί τα κριτήρια σύγκλισης με κάποια άνεση. Το Συμβούλιο σημειώνει ότι το νομισματικό πλαίσιο που διέπει τη θέση στόχων για τον πληθωρισμό, με βάση το δεδομένο ότι η επιχειρησιακή ευθύνη για τις μεταβολές των επιτοκίων έχει ανατεθεί στην Τράπεζα της Αγγλίας, υπήρξε μέχρι σήμερα σημαντική προϋπόθεση της κατοχύρωσης προσδοκιών για χαμηλό πληθωρισμό. Το Συμβούλιο σημειώνει ότι, επί τη βάσει της τρέχουσας πολιτικής, το πρόγραμμα προβλέπει ότι ο στόχος που το Ηνωμένο Βασίλειο έχει θέσει για τον πληθωρισμό θα επιτευχθεί πράγματι εντός της περιόδου που καλύπτει το πρόγραμμα. Εδώ και αρκετό καιρό, το Ηνωμένο Βασίλειο ανταποκρίνεται στο κριτήριο σύγκλισης που αφορά τα μακροπρόθεσμα επιτόκια, στοιχείο που επιβεβαιώνει την αξιοπιστία των παραμέτρων της μακροοικονομικής πολιτικής της χώρας, η οποία έχει ως άξονα τη σταθερότητα. Το Συμβούλιο εισηγείται στο Ηνωμένο Βασίλειο να επιμείνει στις πολιτικές με άξονα τη σταθερότητα, για να διασφαλισθεί η σταθερότητα της συναλλαγματικής ισοτιμίας, η οποία με τη σειρά της εκτιμάται ότι θα συμβάλει στην εδραίωση σταθερού οικονομικού περιβάλλοντος.

Τα οικονομικά της γενικής κυβέρνησης αναμένεται κατά το τρέχον έτος (2001/2002) να προσεγγίσουν τον ισοσκελισμό, τόσο σε πραγματικούς όσο και σε κυκλικά προσαρμοσμένους όρους, όπως αξιώνει το "Σύμφωνο σταθερότητας και ανάπτυξης". Πάντως, το Συμβούλιο σημειώνει ότι το 2002/2003 προβλέπεται να καταγραφεί έλλειμμα λίγο πάνω από το 1 % του ΑΕγχΠ, το οποίο θα επαναληφθεί, στο ίδιο περίπου επίπεδο, και κατά τα υπόλοιπα έτη που καλύπτει το πρόγραμμα, μέχρι το 2006/2007. Η εμφάνιση ελλείμματος της τάξεως του 1 % του ΑΕγχΠ προβλέπεται πλέον να συμβεί ένα έτος ενωρίτερα σε σχέση με ό,τι προβλεπόταν στην προηγούμενη επικαιροποίηση. Τούτο οφείλεται κυρίως σε πρόσκαιρους οικονομικούς παράγοντες (π.χ. μικρότερο ΑΕγχΠ εν συγκρίσει με προηγούμενες προβλέψεις και χαμηλότερη κερδοφορία των εταιριών του χρηματοπιστωτικού τομέα). Το Συμβούλιο αναγνωρίζει ότι, μεσοπρόθεσμα, το έλλειμμα αυτό ύψους 1 % του ΑΕγχΠ διατηρείται στις προβλέψεις, τόσο σε κυκλικά προσαρμοσμένους όσο και σε μη προσαρμοσμένους όρους, λόγω του ότι η παραδοχή που λαμβάνεται ως βάση για την τάση αύξησης του ΑΕγχΠ (2,25 % ετησίως) από το 2003-2004 και εξής είναι πολύ συντηρητική, αλλά και λόγω της αντιμετώπισης του χαμηλού επιπέδου των δημοσίων επενδύσεων όπως προτείνεται στους ΓΠΟΠ 2001. Ωστόσο, ενόψει ενός σταθερού ελλείμματος της τάξης του 1 % του ΑΕγχΠ, το οποίο βασίζεται σε μια πολύ συντηρητική πρόβλεψη οικονομικής μεγέθυνσης, το Συμβούλιο σημειώνει τους όρους του συμφώνου σταθερότητας και ανάπτυξης, σύμφωνα με το οποίο το δημοσιονομικό αποτέλεσμα πρέπει μεσοπρόθεσμα να είναι "σχεδόν ισοσκελισμένο ή πλεονασματικό". Επομένως, το Συμβούλιο παρακινεί την κυβέρνηση να είναι σε επαγρύπνηση όσον αφορά τυχόν επιδείνωση των δημόσιων οικονομικών που θα τα απομάκρυνε από τους όρους του συμφώνου σταθερότητας και ανάπτυξης και εάν χρειασθεί να λάβει μέτρα επανόρθωσης. Το Συμβούλιο εκτιμά το γεγονός ότι το χρέος σε σχέση με το ΑΕγχΠ είναι χαμηλό και μειώνεται. Το ακαθάριστο χρέος σε σχέση με το ΑΕγχΠ σημειώνει πτώση από 40 % κατά τα έτη 2000-2001 στο χαμηλό επίπεδο του 36,3 % μέχρι το 2006-2007.

Το Συμβούλιο σημειώνει ότι το πρόγραμμα περιλαμβάνει αξιολόγηση των μακροπρόθεσμων προοπτικών των δημόσιων οικονομικών και περιγραφή των πολιτικών που θα μπορούσαν να εφαρμοσθούν με σκοπό την ελαχιστοποίηση των επιπτώσεων της γήρανσης του πληθυσμού. Το Συμβούλιο θεωρεί ότι το Ηνωμένο Βασίλειο, χάρη στη χαμηλή και μειούμενη αναλογία του χρέους σε σχέση με το ΑΕγχΠ, βρίσκεται σε καλή θέση για να αντιμετωπίσει τις επιπτώσεις της γήρανσης του πληθυσμού και επικροτεί το γεγονός ότι τα δημόσια οικονομικά είναι υγιή με βάση τις τρέχουσες πολιτικές.

Το Συμβούλιο εκφράζει την ευαρέσκειά του για τις διαρθρωτικές μεταρρυθμίσεις που περιλαμβάνει το πρόγραμμα και σημειώνει, επιδοκιμαστικά, ότι η πρόοδος των οικονομικών μεταρρυθμίσεων είναι λογικό να συμβάλει στη βελτίωση των δεικτών παραγωγικότητας και να διασφαλίσει περαιτέρω βελτιώσεις στην αγορά εργασίας.

(1) ΕΕ L 209 της 2.8.1997.